L-istorja interessanti li ħarġet biha Daphne Caruana Galizia permezz ta' numru ta' blogposts fuq il-blog tagħha timmerita ftit osservazzjonijiet għax fiha numru ta' żbalji. Ma nafx min ħa l-iżball, jekk hux l-awtriċi inkella min ta' l-istorja. Id-dokument f'forma ta' kuntratt ippubblikat fuq il-blog ta' Daphne Caruana Galizia kmieni nhar it-12 ta' Settembru juri li Yana u Anne aħwa Mintoff biegħu lill-kumpanija taċ-Ċaqnu, Ginwi Co Ltd, art f'Marsaxlokk b'faċċata fuq Triq iż-Żejtun u bil-kejl ta' 5159.59 metri kwadri. Din l-art, skond Daphne inbiegħet wara li s-sid oriġinali applika għal permess liema permess ġie rifjutat minħabba li l-art "kienet barra miż-żona ta' żvilupp". Issa jiena fittixt fil-pjan lokali tal-area (Il-Pjan għall-Bajja ta' Marsaxlokk) u sibt li meta dan ġie approvat fl-1995 l-art in kwistjoni kienet diġa tajba għall-iżvilupp. Mort iktar lura sa meta l-Parlament approva l-Pjan Regolatur Temporanju fl-1989 u sibt li anke dakinnhar din l-art kienet inkluża fiż-żona ta' żvilupp! Meta rajt dan ma stajtx nifhem kif meta is-sid oriġinali tal-art ippreżenta applikazzjoni fuq l-art din l-applikazzjoni ġiet rifjutata. Il-blog ta' Daphne jgħidilna u jfissrilna li l-applikazzjoni PA4509/96 ġiet rifjutata u li r-raġuni li ngħatat kienet li l-art ma kienitx tajba għall-iżvilupp. Meta tmur fuq is-sit tal-MEPA u tara l-applikazzjoni PA4509/96 issib li l-qies tal-art li fuqha is-sid oriġinali (Anthony Cassar Desain) applika kien ta' 8,200 metru kwadru (tmient elef u mitejn metru kwadru). L-applikazzjoni tal-1996 fil-fatt hi deskritta hekk fuq is-sit tal-MEPA: " Dan ifisser li l-art tal-applikazzjoni tal-1996 kienet ferm ikbar mill-art li inbiegħet lill-aħwa Mintoff u li parti minnha kienet tajba għall-iżvilupp u parti oħra x'aktarx li kienet barra miż-żona tal-iżvilupp. Tibqa' parti oħra interessanti mill-istorja. L-art li l-aħwa Mintoff ser idaħħlu €3,610,529 minn fuqha Daphne Caruana Galizia qaltilna li tagħha ħallsu Lm4,000 (jiġifieri €9318). Din diffiċli biex titwemmen għax żmien il-bħaħan ilu li spiċċa. Iktar u iktar meta d-deċiżjoni li l-art tkun tajba għall-bini ilha żmien twil li ittieħdet. Mhux qed ngħid li hu tajjeb li ittieħdet id-deċiżjoni illi din l-art tkun tista' tinbena, imma għall-korrettezza għandu jingħad li d-deċiżjoni dwarha ittieħdet fl-aħħar tas-snin tmenin. Issa x'ġara dakinnhar u għax daħlet fl-iskema ma nafx. Il-mistoqsija dwar dan l-hekk imsejjaħ "skandlu" għaldaqstant hi dwar iċ-ċifri li qed jissemmew u jekk dawn humiex korretti. In partikolari jekk hux veru li s-sid oriġinali kienx daqshekk baħnan li art tajba għall-bini tal-kejl ta' 5159.59 metri kwadri irmieha b'Lm4,000 (€9318). Min jaf, forsi dan kollu hu faċċata li warajha hemm moħbija affarijiet oħra. Nistennew u naraw!